༔བཀའ་བརྒྱད་བཀའ་བབས་སྤྱི་དོན་ཆེན་མོ་བཞུགས་སོ༔ ༔

༄༅༔ ༔ཀུན་བཟང་ཧེ་རུ་ཀ་ལ་ཕྱག་འཚལ་ལོ༔ བདེ་གཤེགས་རང་བྱུང་རང་ཤར་ཆེན་པོའི་སྒྲུབ་པ་ལ་རྒྱས་པའི་ལག་ལེན་བསྟན་པ་ནི༔ རང་བྱུང་རང་ཤར་
ཆེན་པོའི་རྒྱུད་ལས༔ སྒྲུབ་པ་ཆེན་པོ་བྱེད་པའི་ཚེ༔ ཕུན་སུམ་ཚོགས་པའི་སྔོན་འགྲོ་བྱ༔ དངོས་གཞི་བསྙེན་སྒྲུབ་ལས་ལ་བརྩོན༔ རྗེས་སུ་མཐའ་རྒྱས་ཆོ་ག་བྱ༔ ཞེས་
གསུངས་པས༔ དོན་གྱི་ཡང་སྙིང་གསང་བ་ཡོངས་རྫོགས་བདེ་གཤེགས་ཀུན་འདུས་ཆེན་པོའི་བསྙེན་པ་ཐེམས་ནས༔ སྒྲུབ་པ་དང་ལས་སྦྱོར་དུ་བཅས་པའི་ལག་ལེན་ཐེམས་
པའི་རྣལ་འབྱོར་པ་རྣམས་ཀྱིས༔ དུས་ཀྱི་བསྙེན་པ་སྒྲུབ་པ་ཆེན་པོ་ཉམས་སུ་བླངས་ནས་མཆོག་དང་ཐུན་མོང་གི་དངོས་གྲུབ་རྒྱས་པར་ལེན་པའི་དོན་ལ་སྤྱི་དོན་བཞི་སྟེ༔

༄༅༔ ༔ཐོག་མར་སྐལ་ལྡན་སྒྲུབ་པ་པོ་དྲང་དོན་ལ་ངེས་པའི་ཤེས་པ་བསྐྱེད་པའི་ཕྱིར་རྩིས་མགོ་ཆེན་པོ་ལྔས་ཁོག་དབུབ་པ་དང་༔ སྒྲུབ་པའི་འབྲས་བུ་དོན་དུ་
འགྱུར་བར་བྱ་བའི་ཕྱིར༔ ཕུན་སུམ་ཚོགས་པ་བདུན་གྱིས་སྒྲུབ་པའི་གཞི་བཟུང་བ་དང་༔ དངོས་གཞི་སྒྲུབ་པ་སྲངས་སུ་འཇུག་པའི་ཕྱིར༔ བསྙེན་སྒྲུབ་ཀྱི་ཁྲིགས་ཀྱི་གཞུང་
གཟུག་པ་དང་༔ དངོས་གྲུབ་མཐར་སོན་པར་ལེན་པའི་ཕྱིར་མཐའ་རྒྱས་ཀྱི་ལས་རིམ་རྫོགས་པར་བསྐྱང་བའོ༔ དང་པོ་ཁོག་དབུབ་པ་ལ་ལྔ་སྟེ༔ དང་པོ་སྒྲུབ་པ་པོ་ཡིད་
ཆེས་ཤིང་ལོག་པར་རྟོག་པའི་མཐའ་འཇོམས་པར་བྱ་བའི་ཕྱིར༔ བདེ་བར་གཤེགས་པའི་བརྒྱུད་པ་འབབ་ལུགས་ལྔ་ལ་བརྟེན་ནས་མཛད་པའི་སློབ་དཔོན་རྣམས་ཀྱི་སྐུ་གསུང་

ཐུགས་ཡོན་ཏན་ཕྲིན་ལས་ཀྱི་ཆེ་བ་བཤད་པ་དང་༔ གཉིས་པ་བཀའ་དང་མི་འགལ་བར་རང་གཞུང་ཚུགས་པར་བྱ་བའི་ཕྱིར་རྒྱུད་ཀྱི་ཁུངས་གང་ནས་བཏུས་ཤིང་༔ ཕྱོགས་གང་དུ་གཏོགས་བསྟན་པ་དང་༔
གསུམ་པ་བློ་རབ་རྣམས་ཆོས་ཀྱི་མཚན་ཤེས་པས་དབུ་ཞབས་ཀྱི་དོན་གོ་བའི་ཕྱིར་དམ་པའི་ཆོས་ཀྱིས་ངོས་བཟུང་ཞིང་སྒྲུབ་ཐབས་ཀྱི་མཚན་བཤད་པ་དང་༔ བཞི་པ་བརྩམས་པ་དོན་ཡོད་པར་བྱ་བའི་ཕྱིར་དོན་བྱེད་
གང་ལ་དགོས་པའི་ཚུལ་དུ་བརྩམས་པ་དང་༔ ལྔ་པ་དབུ་ཞབས་ཀྱི་དོན་རྟོགས་སླ་ཞིང་འབྱམས་ཀླས་པའི་སྐྱོན་སྤོང་བའི་ཕྱིར༔ དོན་ཙམ་ཞིག་གིས་འདུས་པར་བསྟན་པའོ༔ དེ་སྐད་དུ་ཡང་རང་བྱུང་རང་ཤར་
ལས༔ དང་པོ་གསང་སྔགས་བསྒྲུབ་པ་ལ༔ རྡོ་རྗེ་སློབ་དཔོན་ཤིན་ཏུ་གཅེས༔ བདེ་གཤེགས་བཀའ་བབས་སྒྲུབ་བརྒྱུད་འཛིན༔ དབང་ཐོབ་དམ་ཚིག་མ་ཉམས་བསྲུང་༔ ལྟ་བ་ཐག་ཆོད་ཏིང་འཛིན་གསལ༔
གསང་བའི་མན་ངག་མི་སྤེལ་བ༔ དེ་ལྟ་བུ་ཡི་བླ་མ་བཙལ༔ ཞེས་གསུངས་ཏེ༔ དང་པོ་ཡིད་ཆེས་ཤིང་ཁུངས་བཙུན་པའི་ཕྱིར༔ འབབ་ལུགས་ལྔ་ལ་བརྟེན་ནས་སློབ་དཔོན་གང་གིས་མཛད་པ་དང་༔ དེའི་
ཡོན་ཏན་བཤད་པ་ལ་ནང་ཚན་དྲུག་སྟེ༔ དང་པོ་རྒྱལ་བ་དགོངས་པས་བརྒྱུད་ཚུལ་ནི༔ གཞི་དོན་གྱི་སངས་རྒྱས་ཡེ་ནས་རང་བྱུང་ལྷུན་གྱིས་གྲུབ་པ་ཆོས་སྐུ་སྤྲོས་བྲལ་མཉམ་ཡངས་དེ་བཞིན་ཉིད་ཀྱི་ངང་ལས་

༄༅༔ ༔ཀུན་ཁྱབ་ཐུགས་རྗེའི་འོད་ཟེར་རབ་ཏུ་གཡོས༔ ཀུན་ཏུ་རབ་ཏུ་གཡོས་པ་ལས༔ འོག་མིན་གསང་མཆོག་ཡུམ་གྱི་མཁའ་ཀློང་དག་པ་བདེ་བ་ཆེན་པོའི་དཀྱིལ་མཐའ་དབུས་མེད་པར༔
སངས་རྒྱས་ཐམས་ཅད་ཀྱི་རྗེ་བཙུན་དཔལ་རྡོ་རྗེ་སེམས་དཔའི་རང་བཞིན༔ ཤྲཱི་ཧེ་རུ་ཀའི་བདག་ཉིད༔ སྟོན་པ་ཀུན་གྱི་ཡང་སྟོན་པ་བླ་ན་མེད་པའི་བཅོམ་ལྡན་འདས་དཔལ་ཀུན་ཏུ་བཟང་པོ་བདེ་གཤེགས་འདུས་
པ་ཆེ་མཆོག་ཏུ་རང་བྱུང་དུ་རང་ཤར་ཏེ༔ སྔོན་གྱི་སྨོན་ལམ་དཔག་ཏུ་མེད་པ་འགྲུབ་པའི་མཐུ་ཆེན་པོ་ལས་སེམས་ཅན་གྱི་ལས་དང་ཉོན་མོངས་པ་བསམ་གྱིས་མི་ཁྱབ་པའི་གཉེན་པོར༔ ཆོས་ཀྱི་སྒོ་མོ་མཐའ་
ཡས་མུ་མེད་པ་ཆོ་འཕྲུལ་དཔག་ཏུ་མེད་པའི་སྒོ་ནས་རང་བྱུང་རང་ཤར་བའོ༔ དེ་དག་གདུལ་བྱའི་ལས་དང་ཉོན་མོངས་པ་དང་བག་ལ་ཉལ་དང་གོ་མཐུན་པར༔ སྣ་ཚོགས་པར་ཤར་བ་རྣམས་བསྡུ་བའི་དོན་དུ་ནི༔
ཆོས་སྒོ་བརྒྱད་ཁྲི་བཞི་སྟོང་གི་གྲངས་དང་༔ གསུང་རབ་ཡན་བཅུ་གཉིས་དང་༔ ཐེག་པ་རིམ་པ་དགུ་དང་༔ མདོ་སྡེ་དང་༔ འདུལ་བ་དང་༔ མངོན་པ་གསུམ་དང་༔ ཡར་དྲིལ་ན་རྒྱུད་ལུང་དང་མན་ངག་
གསུམ་ལ་སོགས་པ་རྣམས་སུ་བསྡུས་ཤིང་༔ དེ་དག་ཀྱང་གསང་སྔགས་དོན་གྱི་སྙིང་པོ་ཞི་ཁྲོ་བཀའ་བརྒྱད་དུ་འདུས་པའོ༔ དེ་ཡང་ཇི་ལྟར་འདུ་ཞེ་ན་རྒྱུད་ལུང་མན་ངག་ཐམས་ཅད་འདུས་པས་མདོ་ཞེས་བྱ༔

ཀུན་དང་འབྲེལ་བས་སྡེ་ཞེས་བྱ༔ ངར་འཛིན་རྟོག་པ་འདུལ་བས་འདུལ་བ་ཞེས་བྱ༔ སྣང་སྲིད་འཁོར་འདས་མ་ལུས་པར་མངོན་སུམ་རང་བྱུང་གི་ཡེ་ཤེས་བདེན་པ་དབྱེར་མེད་དུ་སྟོན་པས་མངོན་པ་ཞེས་བྱ༔
སྦྱང་གཞི་སྟེ་རྒྱུད་ཅེས་བྱ༔ སྦྱང་ཐབས་ཏེ་ལུང་ཞེས་བྱ༔ སྦྱོང་བྱེད་མན་ངག་ཅེས་བྱ༔ དེ་སྐད་ཡིན་པར་ཡང་རང་བྱུང་རང་ཤར་ཆེན་པོའི་རྒྱུད་ལས༔ རྒྱུད་ནི་ཏནྟྲ་བཅོ་བརྒྱད་ཀྱི༔ རྩ་བ་ཡིན་པས་ཟབ་པར་
འདུས༔ ཞེས་གསུངས་སོ༔ དེ་ལྟར་ཞི་ཁྲོ་བཀའ་བརྒྱད་ཐམས་ཅད་ཀྱང་རང་བྱུང་རང་ཤར་ཆེན་པོའི་རྒྱུད་དང་སྒྲུབ་ཐབས་སུ་འདུས་པར་བཀའ་བསྩལ་ཏེ༔ བསྐལ་བཟང་དུས་ཀྱི་ཐོག་མ་ལ་དཔལ་ཀུན་ཏུ་བཟང་
པོས༔ ཐུགས་དཔལ་གྱི་བེའུ་རིན་ཆེན་ཟུར་བརྒྱད་འོད་ཕུང་ཆེན་པོའི་ཀློང་ནས་དགོངས་སུ་མ་མཆིས་པའི་ཡེ་ཤེས་རང་རྒྱུད་དུ་མ་གྲུབ་པར་དགོངས༔ གྲགས་སྟོང་ཡེ་ཤེས་ཆེན་པོའི་མགུར་གྱི་བུམ་པ་ནས་རང་
གསལ་དུ་དྲིལ༔ རྣམ་གྲོལ་ཡེ་ཤེས་ཆེན་པོའི་ལྗགས་ཀྱི་དབང་པོ་ལ་བཀྲམ་དུ་མ་མཆིས་པའི་ངང་ནས་རང་བྱུང་རང་ཤར་དུ་བཀྲམ༔ དྲི་མེད་དུང་གི་ཚེམས་བར་ནས་གསུང་དུ་མ་མཆིས་པའི་ཚངས་པའི་དབྱངས་
ཀྱི་གསུང་རང་བྱུང་དུ་རང་ཤར༔ གང་འཚམས་གདུལ་བྱའི་བསམ་པ་དང་བག་ལ་ཉལ་འཇོམས་པར་ནུས་པའི་དོན་འགྲེལ་གྱི་འབྲས་བུར་རང་ཤར་ཏེ༔ ཆགས་སྡང་གི་བློ་རང་གཉིས་འདུལ་བའི་སླད་དུ༔ རྨད་

༄༅༔ ༔དུ་བྱུང་བའི་རང་བྱུང་རྟོག་ཚོགས་རྣམ་པར་རོལ་པའི་འཁོར༔ རིགས་ལྔ་ཁྲག་འཐུང་ཡབ་ཡུམ་རིག་འཛིན་རྡོ་རྗེ་ཆོས་རང་རང་གི་རང་རྩལ་ཡེ་ཤེས་ཆེན་པོའི་འཁོར་བསམ་གྱིས་མི་ཁྱབ་
པ་མངོན་སུམ་དུ་དབང་པོའི་སྤྱོད་ཡུལ་དུ་སྣང་བར་མཛད༔ བསྟན་པ་ཕུན་སུམ་ཚོགས་པ་རང་བྱུང་ཡེ་ཤེས་རང་ཤར་གྱི་རྒྱུད་ཆེན་པོ་དང་༔ རང་བྱུང་རང་ཤར་རྩ་བའི་རྒྱུད་དང་༔ རང་བྱུང་རང་ཤར་ཕྱི་མའི་རྒྱུད་
དང་༔ རང་བྱུང་རང་ཤར་བདུད་རྩིའི་རྒྱུད་དང་༔ རང་གསལ་ཤར་བ་ཐུགས་ཀྱི་རྒྱུད་དང་༔ དྲག་པོ་རྔམ་པ་སྐུའི་རྒྱུད་དང་༔ པདྨ་གསལ་སྒྲོན་གསུང་གི་རྒྱུད་དང་༔ ཕུར་པ་རང་ཤར་ཕྲིན་ལས་རྒྱུད་དང་༔
ཐིག་ལེ་སྒྲོལ་མ་མ་མོའི་རྒྱུད་དང་༔ དགོངས་པ་རང་གསལ་རིག་འཛིན་རྒྱུད་དང་༔ རྡོ་རྗེ་ལྗོན་ཤིང་མཆོད་རྟེན་རྒྱུད་དང་༔ དུག་སྡོང་ནག་པོ་དྲག་སྔགས་རྒྱུད་དང་༔ རིན་ཆེན་སྤུངས་པ་བཟོའི་རྒྱུད་དང་༔
ནོར་བུ་བཀོད་པ་རྒྱན་གྱི་རྒྱུད་དང་༔ དབང་པོ་གསོ་བྱེད་སྨན་གྱི་རྒྱུད་དང་༔ རིགས་ཀྱི་བརྒྱུད་འཛིན་སྲིད་ཀྱི་རྒྱུད་དང་༔ བདེ་ཆེན་ཐིག་ལེ་གསང་བའི་རྒྱུད་དང་༔ གནམ་ལྕགས་འབར་བ་མཚོན་ཆའི་རྒྱུད་དང་༔
རང་གྲོལ་ཕྱག་རྒྱ་ཆེན་པོའི་རྒྱུད་དང་༔ རང་བྱུང་རང་ཤར་དགོངས་པའི་རྒྱུད་དང་༔ ཡེ་ཤེས་རང་ཤར་འབྲས་བུའི་རྒྱུད་ལ་སོགས་པ༔ རྒྱལ་པོ་ལྟ་བུའི་རྒྱུད་དང་༔ རྩ་བ་ལྟ་བུའི་རྒྱུད་དང་༔ ཡན་ལག་ལྟ་བུའི་

རྒྱུད་དང་༔ སྙིང་པོ་ལྟ་བུའི་རྒྱུད་སྟེ་ཉི་ཤུ་དང་༔ གཞན་གསང་བ་ཡོངས་རྫོགས་འདུས་པའི་རྒྱུད་མ་བུ་རྣམས་དང་༔ བདེ་གཤེགས་འདུས་པའི་རྒྱུད་མ་བུ་ཉི་ཤུ་དང་༔ དེ་ལ་སོགས་པ་སྤྱི་དང་བྱེ་བྲག་གི་རྒྱུད་
བསམ་གྱིས་མི་ཁྱབ་པ་བཀའ་བསྩལ་ཏེ༔ གཉིས་པ་རིག་འཛིན་རིག་པའི་བརྒྱུད་ཚུལ་ནི༔ དེ་ལྟར་སྐུ་ཡོངས་རྫོགས་གསང་བ་མཆོག་གི་དལ་དུ་བཀའ་བསྩལ་པ་རྣམས༔ སྤྲུལ་པའི་རིག་འཛིན་རྣམས་ལ་
གནང་སྟེ་སྐུ་གསུང་ཐུགས་ཡོན་ཏན་ཕྲིན་ལས་ཀྱི་རིག་འཛིན་བསམ་གྱིས་མི་ཁྱབ་པ་རྣམས་ཀྱིས་གོ་ཞིང་རྟོགས་ཏེ༔ རིག་འཛིན་གྱི་གཙོ་བོ་རྡོ་རྗེ་ཆོས་ཞེས་བྱ་བས་བརྡའ་དང་དོན་གྱི་སྒོ་ནས་དགོངས་པ་ཐམས་ཅད་
གདུལ་བྱ་རྣམས་ཀྱི་དོན་དུ་རིན་པོ་ཆེ་གསེར་གྱི་ཤོག་བུ་ལ་བཻ་ཌཱུརྻ་ཞུན་མས་ཡི་གེའི་རིས་སུ་བཀོད་ནས༔ སྤྱི་དང་བྱེ་བྲག་སོ་སོར་ཕྱེ་ནས་ཕྱོགས་གཅིག་ཏུ་བསྡོམས་ཤིང་༔ རྒྱལ་མཚན་གྱི་རྩེ་མོ་ལ་མངོན་པར་
འཕྱར་ནས་བཞུགས་སོ༔ གསུམ་པ་མཁའ་འགྲོ་གཏད་རྒྱའི་བརྒྱུད་ཚུལ་ནི༔ དེ་ལྟར་ཆོས་ཉིད་རང་བཞིན་གྱིས་རྣམ་པར་དག་པ༔ བདེ་བར་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་
ཡོངས་སུ་རྫོགས་པའི་རྒྱུད་མཆོག་ཡིད་བཞིན་གྱི་ནོར་བུ་ལས་ཀྱང་ཆེས་ལྷག་པ་རྣམས༔ དངོས་སུ་སྤྱོད་ཅིང་བསྟན་པའི་སྐལ་བར་ལྡན་པ་ཚུལ་བཞིན་དུ་མིའི་ཡུལ་ནས་མ་རྙེད་པས༔ ཡེ་ཤེས་དང་ལས་ལས་

༄༅༔ ༔གྲུབ་པའི་མཁའ་འགྲོ་མ་ཐམས་ཅད་ཀྱི་གཙོ་མོ་ལས་ཀྱི་དབང་མོ་ཆེ་ཞེས་བྱ་བའི་ཕྱག་ཏུ་གཏད་དེ༔ འདི་སྐད་ཅེས་བསྒོ་བར་མཛད་པ༔ ཀྱཻ༔ མཁའ་འགྲོའི་གཙོ་མོ་ཆེན་མོ༔ ཁྱེད་
ནི་དུས་གསུམ་གྱི་སངས་རྒྱས་ཐམས་ཅད་ཀྱི་བཀའི་བདག་མོ་ལགས་ཀྱི༔ ཟབ་མོའི་རྒྱུད་འདི་རྣམས་ད་ལྟ་སྤེལ་བའི་དུས་ལ་མ་བབས་ཀྱི༔ མ་འོངས་ཕྱི་མའི་དུས་སུ་སྐལ་ལྡན་ལས་ལྡན་རྣམས་ལ་དངོས་གྲུབ་
ཏུ་གཏད་པར་འཚལ་ལོ༔ ཞེས་རིག་འཛིན་ཐོད་པ་རྩལ་ལ་སོགས་པས་གཏད་དོ༔ དེའི་དུས་སུ་མཁའ་འགྲོ་མ་འཁོར་ལྷ་མ་སྲིན་སྡེ་བརྒྱད་དང་བཅས་པས་རྒྱུད་རྣམས་རིན་པོ་ཆེའི་སྒྲོམ་བུར་བཅུག་སྟེ་རྒྱས་བཏབ་
ནས་དུར་ཁྲོད་བསིལ་བའི་ཚལ་ཆེན་པོར་སོ་ཕག་གི་མཆོད་རྟེན་བདེ་བྱེད་བརྩེགས་པ་ཞེས་བྱ་བའི་ནང་དུ༔ ཟུག་པ་རྩ་བའི་ཚུལ་དུ་རྨང་ལ་སྒྱུ་འཕྲུལ་ཞི་ཁྲོའི་རྒྱུད་སྡེ་རྣམས་སྦས༔ བང་རིམ་ལ་གྱེས་པ་ཡལ་གའི་
ཚུལ་དུ་གསང་བ་སྒྲུབ་པ་བཀའ་བརྒྱད་བྱེ་བྲག་གི་རྒྱུད་སྡེ་རྣམས་རིན་པོ་ཆེ་མི་འདྲ་བ་བརྒྱད་ཀྱི་སྒྲོམ་བུ་བརྒྱད་བཙལ་ནས་དབུས་དང་ཕྱོགས་མཚམས་བརྒྱད་དུ་སྦས༔ བུམ་པར་ཀླུབས་པ་ལོ་འདབ་ཀྱི་རྩེ་མོ་མེ་
ཏོག་གིས་བརྒྱན་པའི་ཚུལ་དུ་བདེ་གཤེགས་འདུས་པའི་རྒྱུད་ཚང་བ་རིན་པོ་ཆེ་སྣ་ལྔའི་སྒྲོམ་བུར་སྦས༔ བྲེ་ལ་སྨིན་པ་འབྲས་བུའི་ཚུལ་དུ་གསང་བ་ཡོངས་རྫོགས་ཐུགས་ཀྱི་རྒྱུད་བཀའ་བརྒྱད་འདུས་པ་ཤེལ་དྭངས་

མའི་བུམ་པར་སྦས༔ འཁོར་ལོའི་འོག་མ་ལ་སྨིན་པ་འབྲས་བུའི་རྩ་བའི་ཚུལ་དུ་བཻ་ཌཱུརྻའི་བུམ་པར་རྟོགས་བཅུད་ཀྱི་ཉིང་ཁུའི་ཚུལ་དུ༔ སངས་རྒྱས་མཉམ་སྦྱོར་ཆེན་པོའི་གསང་རྒྱུད་དང་༔ དེའི་འོག་མ་
རྣམས་ལ་རྫོགས་པ་ཆེན་པོ་འབུམ་ཕྲག་དྲུག་ཅུའི་བཅུད་བསྡུས་པ་ཨ་ཏི་བླ་མེད་སྐོར་རྣམས་ཡིད་བཞིན་ནོར་བུའི་གའུར་སྦས༔ རྩེ་མོར་ཡང་སྙིང་གི་ཡང་སྙིང་བཅུད་ཀྱི་མར་ཁུའི་ཚུལ་དུ་དྲག་པོ་རང་བྱུང་རང་ཤར་
གྱི་རྒྱུད་སྐོར་རྣམས་དང་༔ ཀུན་ཏུ་བཟང་པོ་དགོངས་པ་ཟང་ཐལ་ཆེན་པོའི་རྒྱུད་ལ་སོགས་པ༔ ནོར་བུ་རིན་ཆེན་ཟུར་བརྒྱད་པའི་རྩེ་མོར་རྒྱ་རིམ་པ་བཅུ་གསུམ་གྱིས་བཏབ་སྟེ༔ སླར་ཡིད་བཞིན་གྱི་ནོར་བུ་འོད་
ཀྱི་སྙིང་པོའི་གའུར་སྦས་སོ༔ བཞི་པ་གྲུབ་ཐོབ་རྣལ་འབྱོར་གྱི་བརྒྱུད་ཚུལ་ནི༔ བདེ་གཤེགས་ཡོངས་རྫོགས་རིག་འཛིན་གཙོ་མཆོག་རྡོ་རྗེ་ཐོད་པ་རྩལ་ཉིད་ཀྱིས་སྤྲུལ་པ་དཔག་ཏུ་མེད་པར་གནང་བའི་དུས་ལ་
མངོན་པར་གཟིགས་ནས༔ རང་བྱུང་མཆོད་རྟེན་ཆེན་པོ་བརྒྱད་ཀྱི་དྲུང་དང་༔ དྷ་ན་ཀོ་ཤའི་མཚོ་གླིང་དྭངས་པའི་གླིང་ནས༔ སྐུ་གསུང་ཐུགས་ལས་སྤྲོས་པའི་འོད་ཟེར་གྱིས༔ སྤྱིར་འཛམ་གླིང་བྱེ་བ་ཕྲག་བརྒྱ་
ལ་སོགས་པ༔ སྲིད་པ་གསུམ་གྱི་གནས་རྣམས་སུ་དཔག་པ་དང་༔ གཞལ་དུ་མ་མཆིས་པའི་སྤྲུལ་པ་མཆོག་འབྲིང་ཐ་མ་བཀྱེ་བར་མཛད་ནས་འགྲོ་བའི་དོན་གཞལ་དུ་མ་མཆིས་པ་མཐར་དབྱུང་བར་མཛད་ཅིང་

༄༅༔ ༔ཁྱད་པར་ཐུགས་དཔལ་གྱི་བེའུ་ལས་འོད་ཟེར་ཕྱོགས་མཚམས་དབུས་དང་དགུར་སྤྲོས་ཏེ༔ གང་ལ་ཅིས་འདུལ་གྱི་གཉེན་པོར་རིག་འཛིན་ཆེན་པོ་དགུ་རུ་མངོན་པར་སྤྲུལ་པ་ནི༔
ཐུགས་ཆོས་ཉིད་མཉམ་པ་ཉིད་ཀྱི་ངང་ལས་སྐད་ཅིག་ཐང་ཅིག་ཡུད་ཙམ་དུ་ཡང་མ་གཡོས་བཞིན་དུ༔ གདན་པདྨ་འདབ་མ་བརྒྱད་ལ་དངོས་གྲུབ་བསམ་ཡས་འབྱུང་བའི་ཡུལ་ཆེན་པོ་བརྒྱད་དུ་ཁྱབ་པར་སྤྲུལ༔
དེར་རང་བྱུང་ལྷུན་གྱིས་གྲུབ་པའི་མཆོད་རྟེན་ཆེན་པོ་བརྒྱད་སྤྲུལ༔ དེར་འོད་ཟེར་ཁ་དོག་དང་རྣམ་པ་མི་འདྲ་བ་བརྒྱད་སྤྲོས་པ་ལས༔ གདུལ་བྱ་རང་རང་གི་སྨོན་ལམ་གྱི་དབང་གིས༔ སྐུ་དང་༔ གསུང་དང་༔
ཐུགས་དང་༔ ཡོན་ཏན་དང་༔ ཕྲིན་ལས་དང་༔ དབྱིངས་དང་༔ མངོན་སྤྱོད་དང་༔ ཤིན་ཏུ་དྲག་པོའི་རིག་འཛིན་རྣམས་སུ་སྣང་ནས༔ གང་ལ་གང་འདུལ་གྱིས་ཡོངས་སུ་སྨིན་པའི་འཕྲིན་ལས་རྒྱུན་མི་
འཆད་པར་མཛད་པ་ནི༔ སྐུའི་རིག་འཛིན་འཇམ་དཔལ་བཤེས་གཉེན་གྱིས་སྐུའི་དཀྱིལ་འཁོར་གྱིས་འདུལ་བའི་ཞིང་དུ་གྱུར་པ་རྣམས་ལ༔ ཕྱོགས་བཅུ་དུས་གསུམ་གྱི་སངས་རྒྱས་དང་བྱང་ཆུབ་སེམས་དཔའ་
རྣམས༔ འཇམ་དཔལ་སྐུའི་སྒྲུབ་པ་ལ་འདུས་ཤིང་༔ འཁོར་ལོ་རྣམ་པ་བཞིའི་སྒོ་ནས་སངས་རྒྱས་པར་བསྟན༔ གསུང་གི་རིག་འཛིན་ནཱ་གརྫུ་ནས་གསུང་གི་དཀྱིལ་འཁོར་གྱི་འདུལ་ཞིང་རྣམས་ལ་སངས་རྒྱས་

བྱང་སེམས་མ་ལུས་པ་པདྨ་གསུང་གི་སྒྲུབ་པ་ལ་འདུས་ཤིང་རྟ་སྐད་ཆེན་པོ་ཐེངས་གསུམ་གྱི་སྒོ་ནས་སངས་རྒྱས་པར་བསྟན༔ ཐུགས་ཀྱི་རིག་འཛིན་ཧཱུྃ་ཀཱ་རས་ཐུགས་ཀྱི་འདུལ་ཞིང་རྣམས་ལ་སངས་རྒྱས་བྱང་
སེམས་མ་ལུས་པ་ཡང་དག་ཐུགས་ཀྱི་སྒྲུབ་པ་ལ་འདུས་ཤིང་རུ་ལུ་འབྲུ་བརྒྱད་ཀྱི་དགོངས་པས་སངས་རྒྱས་པར་བསྟན༔ ཡོན་ཏན་རིག་འཛིན་དྲི་མེད་བཤེས་གཉེན་གྱིས་ཡོན་ཏན་གྱི་འདུལ་ཞིང་རྣམས་ལ་སངས་
རྒྱས་བྱང་སེམས་མ་ལུས་པ་བདུད་རྩི་ཡོན་ཏན་གྱི་སྒྲུབ་པ་ལ་འདུས་ཤིང་དུག་ལྔ་ཡེ་ཤེས་ལྔ་རུ་བསྒྱུར་བའི་སྒོ་ནས་སངས་རྒྱས་པར་བསྟན༔ འཕྲིན་ལས་ཀྱི་རིག་འཛིན་པྲ་བྷ་ཧ་ཏིས་ཕྲིན་ལས་ཀྱི་འདུལ་ཞིང་རྣམས་
ལ་སངས་རྒྱས་བྱང་སེམས་ཐམས་ཅད་ཕུར་པ་འཕྲིན་ལས་ཀྱི་སྒྲུབ་པ་ལ་འདུས་ཤིང་ཕུར་པ་ཐལ་ཕྱུང་གི་དགོངས་པས་སངས་རྒྱས་པར་བསྟན༔ དབྱིངས་ཀྱི་རིག་འཛིན་དྷ་ན་སཾ་སྐྲྀ་ཏས་ཤེས་རབ་ཀྱི་འདུལ་ཞིང་
རྣམས་ལ་སངས་རྒྱས་བྱང་སེམས་ཐམས་ཅད་མ་མོ་རྦོད་གཏོང་གི་སྒྲུབ་པ་ལ་འདུས་ཤིང་རྩ་དང་རླུང་གི་དགོངས་པས་སངས་རྒྱས་པར་བསྟན༔ མངོན་སྤྱོད་ཀྱི་སློབ་དཔོན་རཾ་བུ་གྷུ་ས་མངོན་སྤྱོད་ཀྱི་འདུལ་ཞིང་
མ་ལུས་པ་རྣམས་ལ་སངས་རྒྱས་བྱང་སེམས་ཐམས་ཅད་འཇིག་རྟེན་གྱི་སྒྲུབ་པར་འདུས་ཤིང་རྫོང་དང་འཕྲང་གི་སྒོ་ནས་སངས་རྒྱས་པར་བསྟན༔ དྲག་པོའི་རིག་འཛིན་ཤིནྟཾ་གརྦྷས་དྲག་པོའི་འདུལ་ཞིང་རྣམས་ལ་

༄༅༔ ༔སངས་རྒྱས་བྱང་སེམས་ཐམས་ཅད་དམོད་པ་དྲག་སྔགས་ཀྱི